ΠΜΣ ΜΕΤΑΦΡΑΣΤΙΚΗ ΕΡΕΥΝΑ ΣΤΗ ΒΙΟΙΑΤΡΙΚΗ   
ΜΑΘΗΜΑ: ΑΝΑΠΤΥΞΗ ΑΚΑΔΗΜΑΙΚΩΝ ΔΕΞΙΟΤΗΤΩΝ  
ΕΠΙΒΛΕΠΟΥΣΑ ΚΑΘΗΓΗΤΡΙΑ: ΜΑΡΙΑ ΑΛΕΞΙΟΥ-ΧΑΤΖΑΚΗ  
ΕΡΓΑΣΙΑ: ΠΕΡΙΛΗΨΗ ΔΙΠΛΩΜΑΤΙΚΗΣ ΕΡΓΑΣΙΑΣ

ΟΝ/ΜΟ:ΜΗΤΡΑΙΝΑ ΓΕΩΡΓΙΑ  
ΑΕΜ:360

ΘΕΜΑ ΔΙΠΛΩΜΑΤΙΚΗΣ ΕΡΓΑΣΙΑΣ: ΧΡΗΣΗ ΠΕΙΡΑΜΑΤΙΚΩΝ ΜΟΝΤΕΛΩΝ ΓΙΑ ΤΗ ΜΕΛΕΤΗ ΑΣΘΕΝΕΙΩΝ ΚΑΙ ΤΗΝ ΑΝΑΠΤΥΞΗ ΦΑΡΜΑΚΩΝ: ΤΟ ΠΑΡΑΔΕΙΓΜΑ ΤΗΣ ΝΟΣΟΥ ALZHEIMER ΚΑΙ ΑΛΛΩΝ ΣΥΝΑΦΩΝ ΜΟΡΦΩΝ ΑΝΟΙΑΣ

Η συγκεκριμένη διπλωματική εργασία εκπονήθηκε σύμφωνα με την υπάρχουσα βιβλιογραφία, που αντλήθηκε από βάσεις δεδομένων με την χρήση λέξεων-κλειδιών σχετικών με το αντικείμενο που αναλύεται, όπως για παράδειγμα Alzheimer’s disease, experimental models, pharmacological treatment of AD κ.α. Η επιλογή των review, των άρθρων, των επιστημονικών δημοσιεύσεων και των επιστημονικών βιβλίων που χρησιμοποιήθηκαν, έγινε με βάση την χρονολογία δημοσίευσης και το περιεχόμενο. Σκοπός της εργασίας είναι η μελέτη του ρόλου των πειραματικών μοντέλων στην διάγνωση και την θεραπεία νευροεκφυλιστικών νόσων, ιδιαίτερα της Νόσου Alzheimer και συναφών μορφών άνοιας, όπως η Frontotemporal Dementia (Μετωποκροταφική Άνοια) , η Vascular Dementia (Αγγειακή Άνοια) και η Dementia with Lewy Bodies (Άνοια των σωμάτων του Lewy).   
 Σε ερευνητικό επίπεδο τα τελευταία χρόνια διεξάγονται όλο και περισσότερες μελέτες εστιασμένες στις νευροεκφυλιστικές νόσους. Η χρήση των πειραματικών μοντέλων καθίσταται απαραίτητη για την κατανόηση της αιτιοπαθολογίας και την αξιολόγηση διαφόρων θεραπευτικών προσεγγίσεων μέσω προκλινικών ελέγχων. Το περιεχόμενο της διπλωματικής αυτής εργασίας περιλαμβάνει στο γενικό μέρος μια συνοπτική αναφορά της ανθρώπινης μνήμης και της άνοιας, καθώς και των βασικών στοιχείων του κλινικού αυτού συνδρόμου. Επιπλέον αναλύονται τα αιτιολογικά, παθολογικά και γενετικά χαρακτηριστικά καθεμίας των υπό ανάλυση νόσων, τα ποσοστά εμφάνισης στον πληθυσμό, οι διαθέσιμες διαγνωστικές και θεραπευτικές στρατηγικές καθώς και οι ομοιότητες-διαφορές που εμφανίζουν μεταξύ τους. Στο ειδικό μέρος κατηγοριοποιούνται τα πειραματικά μοντέλα που έχουν αναπτυχθεί και παρουσιάζονται τα αποτελέσματα των ερευνών που συνεισέφεραν στη μελέτη της Νόσου Alzheimer και συναφών μορφών άνοιας. Η Drosophila Melanogaster, ο ποντικός, ο αρουραίος, το zebrafish, οι καλλιέργειες κυττάρων και οι καλλιέργειες μικροβίων είναι εκείνοι που χρησιμοποιούνται συνήθως στην περίπτωση των συγκεκριμένων νευροεκφυλιστικών ασθενειών για την διάγνωση, τη θεραπεία και την ανάπτυξη φαρμάκων. Η επιλογή του κατάλληλου οργανισμού μοντέλου είναι απόρροια ορισμένων παραγόντων που πρέπει να λαμβάνονται υπόψη. Στο τελευταίο μέρος της εργασίας συμπεριλαμβάνονται ορισμένες μελλοντικές ερευνητικές προσεγγίσεις για τα πειραματικά μοντέλα και τις αναφερθείσες νόσους που αφορούν την κάλυψη υπαρχουσών αμφιβολιών και την πολυζήτητη ανάγκη εύρεσης θεραπείας, ενώ επιπλέον παρατίθεται και η σχέση της άνοιας με την πλέον γνώριμη Covid-19.